
-PRIOPĆENJE ZA MEDIJE
Poreč, 22. srpnja 2025.

SUMMER WINE PARK FESTIVAL – POREČ 2025. 

Na današnjoj konferenciji za medije održanoj u Velikoj vijećnici gradske uprave Grada Poreča – Parenzo, najavljeno je prvo izdanje Summer Wine Park Festivala, nove vinske manifestacije koja će se održati od 28. do 30. srpnja 2025. godine u Parku Olge Ban. Organizatori događanja su Turistička zajednica Grada Poreča, Grad Poreč-Parenzo i Udruga Agro-Poreč.

Predstavnicima medija obratili su se gradonačelnik Grada Poreča – Parenzo Loris Peršurić, direktor Turističke zajednice Grada Poreča Nenad Velenik, te Zdenko Barac, predstavnik Udruge Agro-Poreč. Svi su istaknuli kako ovaj novi festival dodatno obogaćuje ljetnu ponudu grada te pruža priliku za promociju lokalnih vinara i vrhunskih proizvoda s Poreštine, u opuštenom i jedinstvenom ambijentu.

„Svi znamo da je Poreč  grad s bogatom tradicijom vinarstva, čemu svjedoče brojna priznanja našim vinarima, velika proizvodnja i događanja poput Vinistre, a nova manifestacija Summer Wine Park Festival još je jedan način da tu tradiciju dodatno naglasimo i promoviramo. Uvijek mi je drago kad možemo podržati naše poljoprivrednike, kao ključne segmente lokalne ekonomije i očuvanja tradicije te autohtonosti. Zato svake godine i financiramo rad Udruge Agro Poreč kroz dodjelu sredstava na natječajima za poljoprivredu. Osim direktnih financijskih isplata, Grad Poreč-Parenzo podržava udruge u poljoprivredi i na brojne druge načine – financiranjem opreme, ulaganja u projekte te kroz promociju i popularizaciju aktivnosti od financijske i logističke pomoći u organizaciji manifestacija. I zato nam je drago što će plodove rada naših poljoprivrednika, lokalnih vinara moći degustirati i posjetitelji ovoj novoj manifestaciji i na provjerenoj i dobro prihvaćenoj lokaciji u Parku Olge Ban gdje će uz najbolja vina moći uživati i u pogledu na uvalu Peškera i zalazak sunca“, izjavio je gradonačelnik Loris Peršurić.

Direktor TZ-a Nenad Velenik dodao je: „Summer Wine Park Festival osmišljen je kao spoj vrhunskih vina, ugodne glazbe i prepoznatljivog istarskog ugođaja. Želimo istaknuti izvrsnost lokalnih vinara i proizvođača, ali i stvoriti prostor u kojem će se naši gosti i sugrađani moći opustiti, družiti i doživjeti pravi ljetni užitak. Ove godine krećemo s prvim izdanjem, a već u pripremi imamo brojne ideje za nadogradnju.“
U ime vinara i članova Udruge Agro-Poreč, okupljenima se obratio Zdenko Barac, istaknuvši koliko je važno stvarati prilike za izravno predstavljanje lokalnih proizvođača: „Ovakve manifestacije za nas su izuzetno važne jer omogućuju neposredan kontakt s posjetiteljima, što je nezamjenjivo iskustvo – vino se najbolje doživi i razumije kada se kuša u razgovoru s onima koji ga stvaraju. Cilj nam je približiti porečke proizvođače široj publici, kroz stvaran susret, kroz okus, miris i priču koju svaka boca nosi. Summer Wine Park Festival vidimo kao iskorak naprijed – platformu koja objedinjuje lokalnu kvalitetu i istarsku gostoljubivost. Zahvaljujemo Turističkoj zajednici i Gradu Poreču-Parenzo na podršci i partnerstvu koje nam omogućuje da predstavimo domaće proizvode u najboljem mogućem svjetlu.“

Festival će se odvijati u jednom od najljepših gradskih parkova, Parku Olge Ban, smještenom tik uz more i porečku šetnicu, neposredno uz najveće gradsko parkiralište.

Posjetitelji će imati priliku uživati u ugodnom ambijentu pod krošnjama drveća, uz glazbenu podlogu DJ-a Mr. G, i kušati bogatu ponudu vina lokalnih vinara – članova Udruge Agro-Poreč: Vina Brčić, Kadum Wines, Damjanić Vina, Vina Ritoša, Terzolo Vina, Vina DeValentinis i Mušković Vina.

Uz domaće vinare, festival će ugostiti i poznate brendove poput Festigie iz Agrolagune te tvrtku Martesi, poznatu po proizvodnji domaćih žestokih pića i originalnih koktela, čime će ponuda biti dodatno obogaćena.

Posjetitelji će moći uživati i u gastro ponudi na štandu s oznakom Istrian Quality (IQ), gdje će tvrtka Jurikta predstaviti selekciju vina, rakija, maslinovih ulja, kobasica, sireva i drugih lokalnih delicija.

Summer Wine Park Festival održavat će se svakoga dana od 18 do 24 sata. Uz odličnu glazbu, vina visoke kvalitete i jedinstven ambijent, manifestacija donosi novo i atraktivno iskustvo koje će zasigurno obogatiti ljetnu ponudu Poreča.

Park Olge Ban od 28. do 30. srpnja postaje središnje mjesto okupljanja ljubitelja vina, dobre atmosfere i istarske tradicije.

Vidimo se na Summer Wine Park Festivalu!


TURISTIČKA ZAJEDNICA GRADA POREČA

